PTTEP ระดมทีมฝีมือดีพร้อมส่งโดรนเข้า “ถ้ำหลวง” ร่วมค้นหา 13 ชีวิต “ทีมหมูป่า”
PTTEP ระดมทีมฝีมือดีพร้อมส่งโดรนเข้า "ถ้ำหลวง" ร่วมค้นหา 13 ชีวิต "ทีมหมูป่า"
28 มิ.ย. 2561

ผู้สื่อข่าวรายงานว่า ในวันนี้ (28 มิ.ย.) ดร.ธนา สราญเวชภัณฑ์ ผู้เชี่ยวชาญจากบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP พร้อมคณะ ได้นำอุปกรณ์โดรนสนับสนุนการปฏิบัติการค้นหาช่วยเหลือ 13 ชีวิตนักเตะ-โค้ชทีมหมูป่าที่ติดอยู่ในถ้ำหลวง เขตวนอุทยานถ้ำหลวง-ขุนน้ำนางนอน ต.โป่งผา อ.แม่สาย จ.เชียงราย และได้เข้าหารือกับนายณรงค์ศักดิ์ โอสถธนากร ผู้ว่าฯ เชียงราย ในฐานะ ผบช.ศูนย์บัญชาการเหตุการณ์ที่หน้าถ้ำหลวง เพื่อวางแนวทางเข้าปฏิบัติการ
โดยทีมของ PTTEP ได้นำอุปกรณ์มาหลายชุดเพื่อสนับสนุนปฏิบัติการของศูนย์บัญชาการเหตุการณ์ ทั้งอุปกรณ์การบินไร้คนขับ หรือโดรนที่มีศักยภาพในการบินขึ้นเหนือพื้นที่ดอยนางนอน และสามารถถ่ายภาพ ขยายได้กว่า 30-40 เท่าทำให้เห็นภาพได้ชัดเจน เพื่อนำมาจัดทำเป็นแผนที่สามมิติได้ และมีเครื่องตรวจจับความร้อนทำให้ทราบจุดคนอยู่ได้ เพียงแต่การนำขึ้นบินหรือปฏิบัติงานก็อยู่กับสภาพอากาศ
นอกจากนี้ยังมีหุ่นยนต์ที่ใช้ดำน้ำ ที่สามารถดำในน้ำที่มีภูมิประเทศคับแคบ หรือจำกัดได้ สามารถมองเห็นได้แม้น้ำจะขุ่นมากก็ตาม โดยรัศมีการดำเนินการระยะ 1-2 ตร.ม. รวมทั้งมีหุ่นยนต์ภาคพื้นดินที่สามารถเดินทางเข้าไปในโพรงขนาดเล็กด้วย
“ถ้าหารือกับทางศูนย์บัญชาการฯ แล้วก็จะดำเนินการทันที และเมื่อปฏิบัติการแล้วเสร็จ ก็จะมีแผนที่สามมิติที่ชัดเจน สามารถส่งมอบให้หน่วยปฏิบัติการเข้าไปช่วยเหลือได้ดียิ่งขึ้น”ดร.ธนา กล่าว